Benny Engelbrecht (S), 2013-03-14:
Tak, formand – måske snart formand for hele verden.
Lad mig starte med et citat, som jeg fandt frem i forbindelse med et lille studie op til behandlingen af det her lovforslag.
Det er Forbrugerrådets tidligere cheføkonom, Carsten Holdum, der på et tidspunkt udtalte, at man er bedre beskyttet, når man køber en buket blomster på nettet, end når man optager et boliglån til flere millioner kroner i banken.
Dagens lovforslag skal netop tage livtag med den problemstilling ved at fastsætte konkrete regler for ikkefinansielle virksomheder, der yder rådgivning til forbrugere om netop finansielle produkter.
I Socialdemokratiet mener vi grundlæggende, at det er vigtigt at beskytte forbrugere i forbindelse med køb og salg af ydelser.
Det princip gør sig især gældende i forbindelse med ydelser, der kan være svære for forbrugerne at gennemskue.
Finansiel rådgivning hører til under den kategori, hvad enten det så sker i et pengeinstitut, eller det sker hos en uafhængig rådgivning.
Mangel på gennemsigtighed og mangel på etisk praksis blandt visse finansielle rådgivere har gjort det nødvendigt at fastsætte en nedre grænse for, hvad der er lovligt, og hvad der er ulovligt.
Det giver i dag mening at stille krav til de personer, der skal rådgive forbrugere om uigennemskuelige finansielle produkter.
Det er fuldstændig, ligesom det gav god mening i slutningen af 1700-tallet at vedtage en lov imod kvaksalveri i Danmark, så det ikke var alle og enhver, der kunne rende rundt og kalde sig for læge.
En af de centrale pointer i Erhvervs- og Vækstministeriets rapport om muligheder for at styrke uvildig finansielle rådgivning – det er en rapport fra 2010 – er, at forbrugere skal være bedst muligt rustet til at træffe den for dem rigtige beslutning i forbindelse med eksempelvis låntagning.
Det afgørende, for at forbrugere kan gøre det, er, at de bliver rådgivet korrekt, så de kan træffe deres beslutning på et så velinformeret grundlag som muligt.
Dette forhold er særlig vigtigt for personer, der kan have svært ved at overskue den finansielle sektors palet af kreative produkter.
Det fremsatte forslag fastsætter en række krav og regler for rådgivning om finansielle produkter og lad mig blot nævne nogle enkelte af dem: Krav om egnethed og hæderlighed på direktionsgangen og i bestyrelse; krav til de ansattes kompetencer i den rådgivende virksomhed; en række regler om god skik og håndtering af interessekonflikter og regler om, hvornår en finansiel rådgiver overhovedet må betegne sig selv som uafhængig.
Det er ikke urimelige krav og regler, hvis man spørger mig.
Tilliden til det finansielle system er tyndslidt i disse år, og sektoren selv har et stort ansvar for at få repareret på disse skader.
Derfor glæder det da også Socialdemokraterne, at de myndigheder, organisationer og virksomheder, som forslaget har været i høring hos, generelt har givet udtryk for, at de er positive over for forslaget.
Dagens forslag vil sikre, at markedet for uafhængig finansiel rådgivning om finansielle produkter bliver mere gennemsigtigt, mere ensartet og underlagt et tilsyn fra Finanstilsynet.
Det vil også sikre en styrket konkurrence inden for den finansielle sektor, da forbrugerne får mulighed for at købe råd af uafhængige rådgivere.
Det er rigtig godt.
Og så vil det ikke mindst være med til at genskabe tilliden til den finansielle sektor.
Sidst vil jeg dog blot nævne, at i forhold til det med tilliden kan dagens tiltag altså ikke stå alene, men at der kræves en fælles og ansvarsfuld indsats af den finansielle sektor og af regeringen for at genskabe den tabte tillid.
Det er nok også bl.a. i det lys, at man skal se dagens rapport fra SIFY-udvalget; altså udvalget vedrørende særligt systemisk vigtige banker.
Med disse ord kan Socialdemokraterne samlet set tilslutte sig forslaget.